Пиер Корней
Станси за една маркиза

Превод от френски: Кирил Кадийски, 2004

chitanka.info

Щом смеете се тъй, маркизо,

на мойта страческа глава,

то знайте — и денят е близо! —

и вас очаква ви това.

Животът вечно ни тормози,

на всички ни мъсти до гроб;

ще свехнат свежите ви рози

тъй както моят сбръчкан лоб.

Тъй зодиакът подреден е,

че всичко чака своя час —

и вие ще сте като мене,

тъй както бил съм като вас.

Но знайте — и самото време

не може някои неща

и след смъртта да ми отнеме,

за тях безсилна е нощта.

А прелестите ви презрели

подобно сочни плодове

това, което сте презрели,

ще надживее с векове.

То спомена ще съхранява

за прелестните ви очи

и с него тяхната прослава

през времената ще звучи.

Потомството не ще забрави

за вас — мой дивен идеал,

но те ще видят хубостта ви,

понеже аз съм ви възпял.

Така че, хубава маркизо,

макар и грохнал, беловлас,

старика дръжте по-наблизо,

когато той — това съм аз.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.